โรงพยาบาลขนาดกลางได้ดีฉุกเฉิน
รัฐจ่ายเงินชดเชยคุ้มรายจ่ายบิ๊กล็อตวิภาวดีแพงกว่าตลาด
30 มี.ค. 2555

รัฐจ่ายเงินชดเชยคุ้มรายจ่ายบิ๊กล็อตวิภาวดีแพงกว่าตลาด
บิ๊กล็อตโรงพยาบาลวิภาวดี โผล่ 304 ล้านบาท ยอมจ่ายแพงกว่าตลาด ASP ชี้โรงพยาบาลขนาดกลางได้ดีรักษาฉุกเฉิน
รายงานข่าวจากตลาดหลัก ทรัพย์ แจ้งว่า เมื่อเช้าวันที่ 29 มี.ค. มีการซื้อขายหุ้นในกระดานรายใหญ่ (บิ๊กล็อต) หุ้นบริษัท โรง พยาบาลวิภาวดี (VIBHA) จำนวน 41.11 ล้านหุ้น ที่ราคาหุ้นละ 7.40 บาท มีมูลค่ารวม 304.22 ล้านบาท ซึ่งเป็นราคาที่สูงกว่าตลาดประมาณ 7.24% 
นายชัยสิทธิ์ วิริยะเมตตากุล กรรมการผู้จัดการ VIBHA กล่าวว่า หุ้นที่ถูกขายออกมาน่าจะมาจากกลุ่มเชียงใหม่ราม ซึ่งในส่วนตัวไม่ได้ขายออกมาและยอมรับว่าขณะนี้หุ้นโรงพยาบาลเป็นที่สนใจของกลุ่มทุนต่างๆ มากขึ้น จึงยอมที่จะซื้อกันในราคาที่สูงกว่าตลาด และยืนยันที่จะทำธุรกิจโรงพยาบาลต่อไป ยังไม่ได้คิดที่จะขายหุ้นออกไป
สำหรับธุรกิจปีนี้น่าจะดีกว่าปีที่ผ่านมา ที่ประสบปัญหาน้ำท่วมและคาดว่ารายได้จะโตขึ้นประมาณ 15-20% จากปีก่อนมีรายได้ 1,633 ล้านบาท
บล.เอเซีย พลัส (ASP) ให้น้ำหนักหุ้นโรงพยาบาลเท่าตลาด และมองว่านโยบายป่วยฉุกเฉินมาตรฐานเดียวของ 3 กองทุน จะสร้างรายได้เพิ่มให้กับโรงพยาบาลขนาดกลางอย่างโรงพยาบาลเกษมราษฎร์ (KH) โรงพยาบาลพญาไทและโรงพยาบาลเปาโล เพราะอัตราเงินชดเชยที่ภาครัฐจ่ายให้ครอบคลุมค่ารักษาพยาบาล แต่อาจทำให้โรงพยาบาลบำรุงราษฎร์ (BH) โรงพยาบาลกรุงเทพ (BGH) ขาดทุนจากการให้บริการ เพราะเงินชด เชยไม่ครอบคลุมต้นทุน
นักวิเคราะห์บริษัทหลักทรัพย์ธนชาต มีมุมมองเรื่องนี้ ว่าหากโรง พยาบาลเอกชนที่เน้นตลาดบนเข้าร่วมส่งผลกระทบเชิงลบเล็กน้อยต่อผลตอบแทนของสินทรัพย์ เนื่องจากอัตราการชำระเงินคืนของรัฐบาลค่อนข้างต่ำ เมื่อเทียบกับรายได้ต่อหัวจากการให้บริการผู้ป่วยเงินสด
KH จะได้รับประโยชน์ ส่วน BGH จะได้รับผลกระทบบ้าง แต่ในระดับที่น้อยกว่าหากเทียบกับ BH เนื่องจากโรงพยาบาลภายใต้ BGH เข้าร่วมกับโครงการทั้งประกันสังคมและประกันสำหรับข้าราชการอยู่แล้ว
พญ.สายสุณี วนดุรงค์วรรณ ประธานเจ้าหน้าที่บริหาร บริษัท ศรีวิชัย เวชวิวัฒน์ เครือโรงพยาบาลวิชัยเวช อินเตอร์เนชั่นแนล (VIH) เปิดเผยว่า ขณะนี้บริษัทได้รับอนุมัติเสนอขายหุ้นให้ประชาชนครั้งแรก (ไอพีโอ) จำนวน 135 ล้านหุ้น และนำหุ้นเข้าจดทะเบียนในตลาดหลักทรัพย์แห่งประเทศไทย ซึ่งคาดว่าจะเข้าซื้อขายได้ภายในไตรมาส 2 ปี 2555